Virus kan Gems R900 m. kos | Netwerk24
Deur Nellie Brand-Jonker 27 Maart 2020 17:28
Die mediese skema vir staatsdienswerkers (Gems) het beraam hy sal sowat R900 miljoen moet bestee aan die sorg en behandeling van lede en afhanklikes wat Covid-19 opdoen.
Heelwat mense met Covid-19 sal hospitalisasie en selfs versorging in waakeenhede benodig.
Gems is die tweede grootste mediese fonds in die land naas die Discovery Health Medical Scheme.
Die beraming is deur die skema se aktuarisse gedoen.
“Weens die wisselvalligheid van die inligting wat beskikbaar is in verband met die uitbreking, kan die finale syfer wesenlik verskil. Dit is net ’n beraming gegrond op aktuariële modelle,” het Gems by navraag gesê.
Dit sluit in hospitalisasie en die risiko van kritieke sorg.
Dr. Stan Moloabi, hoofbeampte van Gems, sê die mediese skema sal die koste van die versorging en toetse van sy lede dra.
Hy het lede die versekering gegee dat die pandemie nie hul daaglikse voordele en spaargeld sal raak nie.
Dit is sover bekend die eerste mediese skema wat die beraamde koste wat die virus vir hulle kan hê, bekend gemaak het.
Meer oor: Gems | Gesondheidsorg | Covid-19 | Mediese Fondse | Koronavirus | Private Gesondheidsorg
Kinders van geskeide ouers se belange kom eerste – Zulu